open-index/open-wikipedia-markdown huggingface dataset:
Λουί ντε Βεκέρ

Ο **Λουί ντε Βεκέρ** (, 29 Σεπτεμβρίου 1832 — 24 Ιανουαρίου 1906) ήταν πρωτοπόρος Γάλλος οφθαλμίατρος γερμανικής καταγωγής.

Γεννήθηκε στη Φραγκφούρτη, αλλά σπούδασε ιατρική στο Βύρτσμπουργκ, το Βερολίνο, τη Βιέννη και το Παρίσι, αποκτώντας δύο διδακτορικά (από το Βύρτσμπουργκ και το Παρίσι). Κατόπιν παρέμεινε στο Παρίσι, όπου από το 1862 διατηρούσε μια οφθαλμολογική κλινική, που απέκτησε άριστη φήμη. Το 1867 πραγματοποίησε τη χειρουργική αφαίρεση του ματιού του μετέπειτα πρωθυπουργού της Γαλλίας Λέοντος Γαμβέττα. Το όνομα του ντε Βεκέρ έχει συνδεθεί με το λεγόμενο «ψαλίδι de Wecker», ένα μικρό ψαλίδι με μυτερά άκρα που χρησιμεύει στη χειρουργική της ίριδας του οφθαλμού και του θύλακα του φακού. Ο ντε Βεκέρ διέδωσε τις επεμβάσεις της σκληροτομίας και ιριδεκτομίας, ανεκάλυψε μέθοδο θεραπείας του στραβισμού και βελτίωσε τις μεθόδους εγχειρήσεως του καταρράκτη.

* Ο δρ. Χοσέ Ρισάλ (1861-1896), ο θεωρούμενος εθνικός ήρωας και μάρτυρας της ανεξαρτησίας των Φιλιππίνων, ολοκλήρωσε την εξειδίκευσή του στην οφθαλμολογία υπό τον Λουί ντε Βεκέρ στο Παρίσι το 1885.

## Παραπομπές


## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμ. 8, σσ. 185-186

Κατηγορία:Οφθαλμίατροι
Κατηγορία:Γάλλοι ιατροί
Κατηγορία:Μετανάστες στη Γαλλία
Ιγνάσιο δε Βεϊντεμίγια

Ο **Μάριο Ιγνάσιο Φρανσίσκο Τομάς Αντόνιο δε Βεϊντεμίγια υ Βιγιασίς** (, 31 Ιουλίου 1828 – 19 Ιουλίου 1908) ήταν πολιτικός και στρατιωτικός ηγέτης του Κράτους του Ισημερινού. Διετέλεσε Πρόεδρος της χώρας, ο ενδέκατος κατά σειρά, από τις 8 Σεπτεμβρίου 1876 μέχρι τις 9 Ιουλίου 1883.

Γεννήθηκε στο Κίτο, που τότε ανήκε στη Μεγάλη Κολομβία, αλλά σχολείο πήγε στο Κολέγιο Βιθέντε Λεόν της Λατακούνγκα. Ξεκίνησε τη στρατιωτική του σταδιοδρομία γενόμενος ανθυπολοχαγός το 1845. Ως λοχαγός από το 1854, νυμφεύθηκε τη Γιολάντα Τιναχέρο Γιόνα (*Yolanda Tinajero Llona*), η οποία όμως πέθανε, όπως και τα παιδιά τους λίγα χρόνια αργότερα. Για τούτο, επί προεδρίας του «χρέη Πρώτης κυρίας» του Ισημερινού εκτελούσε η ανιψιά του Μαριέτα δε Βεϊντεμίγια.

Τέθηκε επικεφαλής κινήματος για την κατάληψη της εξουσίας αρχικώς το 1869, αλλά απέτυχε, οπότε κατέφυγε στην Ευρώπη. Επέστρεψε το 1875 και το επόμενο έτος στρατιωτικό κίνημα τον διόρισε Πρόεδρο της χώρας με *προνουντσιαμέντο* Αλλά όταν επεχείρησε να ανακηρύξει τον εαυτό του δικτάτορα, ανατράπηκε εν μέσω εμφύλιου πολέμου (1882-1883).

## Παραπομπές


## Πηγές
* Το λήμμα «Βεϊντιμίλλα ή Βεντιμίλλα Ιγνάτιος ντε-» [sic] στη *Νέα Ελληνική Εγκυκλοπαίδεια* «Χάρη Πάτση», τόμ. 8, σσ. 185-186

Κατηγορία:Πρόεδροι του Ισημερινού
Usher

Ο **Άσερ Ρέιμοντ Δ΄** (, 14 Οκτωβρίου 1978), γνωστός επαγγελματικά ως **Usher**, είναι Αμερικανός τραγουδιστής, στιχουργός, χορευτής και ηθοποιός. Αναγνωρίζεται ως μια επιδραστική προσωπικότητα στη σύγχρονη R&B και ποπ μουσική.

Έχει πουλήσει πάνω από 100 εκατομμύρια δίσκους παγκοσμίως, γεγονός που τον καθιστά έναν από τους καλλιτέχνες μουσικής με τις μεγαλύτερες πωλήσεις όλων των εποχών. Το Billboard τον κατέταξε ανάμεσα στους Μεγαλύτερους Ποπ Σταρ του 21ου Αιώνα. Οι διακρίσεις του περιλαμβάνουν οκτώ βραβεία Γκράμι, δώδεκα βραβεία Soul Train Music, οκτώ Αμερικανικά Μουσικά Βραβεία, δεκαοκτώ Μουσικά Βραβεία Billboard, επτά βραβεία BET και ένα αστέρι στη Λεωφόρο της Δόξας στο Χόλιγουντ. Το 2021 εισήχθη στη Λεωφόρο της Δόξας για τη Μαύρη Μουσική και Ψυχαγωγία.

## Παραπομπές


Κατηγορία:Αμερικανοί τραγουδιστές
Κατηγορία:Αμερικανοί τραγουδοποιοί
Κατηγορία:Αμερικανοί στιχουργοί
Κατηγορία:Αμερικανοί χορογράφοι
Κατηγορία:Αμερικανοί χορευτές
Κατηγορία:Αμερικανοί ηθοποιοί κινηματογράφου
Κατηγορία:Αμερικανοί ηθοποιοί τηλεόρασης
Κατηγορία:Ποπ μουσικοί
Κατηγορία:Αφροαμερικανοί
Κατηγορία:Βραβευμένοι με Grammy
Βεβαιότητα

**Βεβαιότητα** στη φιλοσοφία ονομάζεται η συνειδησιακή κατάσταση κατά την οποία η ορθότητα μιας ιδέας, ενός αξιώματος, συμπεράσματος ή άλλου νοητικού αντικειμένου γίνεται δεκτή χωρίς αμφισβήτηση ή η αμφιβολία για την ορθότητά του υπερνικάται, καθώς η νόηση θεωρεί επαρκείς τις δοκιμασίες στις οποίες υπέβαλε την ιδέα, το συμπέρασμα κλπ., οπότε διαμορφώνει μια πεποίθηση για την ορθότητά τους.

## Είδη βεβαιότητας
Η βεβαιότητα μπορεί να είναι:

* **Δογματική βεβαιότητα**, να έχει δηλαδή την πηγή της είτε στη θρησκευτική πίστη (εξ αποκαλύψεως βεβαιότητα), είτε στην αποδοχή της ακλόνητης ορθότητας κληρονομημένων αξιών και δογμάτων, είτε στην «αυθεντία», το κύρος της οποίας θεωρείται επαρκές για να επιβάλει την ορθότητα ιδεών, απόψεων κλπ. (το *«αυτός έφα»*).
* **Λογική βεβαιότητα**, δηλαδή προερχόμενη είτε από το αυταπόδεικτο μιας ιδέας που επιβάλλεται άμεσα στη νόηση (άμεση βεβαιότητα), είτε από σειρά συλλογισμών (συλλογιστική, αποδεικτική ή έμμεση βεβαιότητα).
* **[[Γνωσιολογία|Γνωσιολογική]] βεβαιότητα** (αγγλ. *epistemic certainty*) ή **αντικειμενική βεβαιότητα**, που έχει την πηγή της στη συμφωνία της νοήσεως με την εμπειρία, όταν η νόηση αποδέχεται την ορθότητα του υλικού που της παρέχει η εμπειρική ή πειραματική γνώση.
* **Ηθική βεβαιότητα**, δηλαδή η αποδοχή χωρίς έλεγχο και αποδείξεις ηθικών αρχών και αξιών.

Η βεβαιότητα συνδέεται στενά με τη γνώση, έστω και αν σύγχρονοι φιλόσοφοι τείνουν να θεωρούν ότι η γνώση έχει χαμηλότερες απαιτήσεις από τη βεβαιότητα. Περαιτέρω, η γνωσιολογική βεβαιότητα διαφέρει από την **ψυχολογική** ή **υποκειμενική βεβαιότητα**, η οποία περιγράφει τον υψηλότερο βαθμό στον οποίο ένας άνθρωπος μπορεί να πεισθεί ότι κάτι αληθεύει. Ενώ κάποιος μπορεί να είναι τελείως πεπεισμένος ότι μια συγκεκριμένη πίστη του είναι αληθινή, και μπορεί να είναι ακόμα και ψυχολογικώς ανίκανος να συλλάβει την ψευδή φύση της, αυτό δεν σημαίνει ότι η πίστη του είναι η ίδια πέρα από την ορθολογική αμφισβήτηση ή ότι δεν μπορεί να είναι ψευδής.

Τη βεβαιότητα απορρίπτουν ως ανέφικτη οι φιλόσοφοι και οι φιλοσοφικές σχολές που τείνουν στον σκεπτικισμό ή στον αγνωστικισμό. Αντιθέτως, οι φιλόσοφοι και οι φιλοσοφικές σχολές που τείνουν στον ορθολογισμό και στον εμπειρισμό αποδέχονται με διάφορες παραλλαγές ως εφικτή την κατάκτηση της αληθείας και τη βεβαιότητα.

## Παραπομπές


## Πηγές
* Ε. Παπά: το λήμμα «βεβαιότης» στη *Νέα Ελληνική Εγκυκλοπαίδεια* «Χάρη Πάτση», τόμ. 8, σελ. 168

Κατηγορία:Νόηση
Κατηγορία:Έννοιες στην επιστημολογία
Κατηγορία:Έννοιες στη φιλοσοφία του νου
Βδέλυγμα ερημώσεως

right|thumb|Χριστιανικό χειρόγραφο του 14ου αιώνα που παριστάνει τον Αντίοχο Δ΄ να προσεύχεται σε ένα είδωλο με κέρατα εντός του Ναού της Ιερουσαλήμ. Το Βιβλίο του Δανιήλ περιγράφει ένα «βδέλυγμα ερημώσεως» στο οποίο δόθηκε από τον Θεό εξουσία επί του Ναού, καθώς και την κατάργηση των ημερήσιων ιουδαϊκών θυσιών.
Το **«βδέλυγμα ερημώσεως»** (βιβλ. , ελληνισ. κοινή *τὸ βδέλυγμα τῆς ἐρημώσεως*, ) είναι μια προφητική φράση από το «τελευταίο όραμα» του Δανιήλ στην Εβραϊκή Βίβλο (*[[Δανιήλ (βιβλίο)|Δαν.]]* ια΄ 31), η οποία αργότερα πιστεύθηκε ότι υπονοούσε τις ειδωλολατρικές θυσίες με τις οποίες τον 2ο αιώνα π.Χ. ο Αυτοκράτορας Αντίοχος Δ΄ Επιφανής αντικατέστησε τις θυσιαστικές προσφορές στον Δεύτερο Ναό της Ιερουσαλήμ ή τον βωμό επί του οποίου προσφέρονταν οι θυσίες.

Τον 1ο αιώνα μ.Χ. η ίδια φράση γραμμένη από τους Ευαγγελιστές εκλήφθηκε ως σημαίνουσα την καταστροφή του Ναού και της Ιερουσαλήμ από τους Ρωμαίους το 70 μ.Χ.. Το *[[Κατά Μάρκον Ευαγγέλιον]]* τοποθετεί τη φράση εντός ενός κηρύγματος του Ιησού Χριστού για τη Δευτέρα Παρουσία. Είναι γενικότερα αποδεκτό ότι το *Κατά Μάρκον* υπήρξε η βασική πηγή για τους συγγραφείς του *[[Κατά Ματθαίον Ευαγγέλιον|Κατά Ματθαίον]]* και του *[[Κατά Λουκάν Ευαγγέλιον|Κατά Λουκάν Ευαγγελίου]]* ως προς τα αντίστοιχα εδάφιά τους, με το *Ματθ.* κδ΄ 15-16 να προσθέτει μια αναφορά στον Δανιήλ και το *Κατά Λουκάν* κα΄ 20-21 να περιγράφει τα ρωμαϊκά στρατεύματα. Και στα τρία Ευαγγέλια οι συγγραφείς είχαν πιθανώς κατά νου ένα μελλοντικό εσχατολογικό συμβάν και ίσως τις δραστηριότητες κάποιου Αντιχρίστου.

## Παραπομπές


## Πηγές και βιβλιογραφία

* 
* 
* 
* 
* 
* 
* 
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 163
* 
* 
* 
* 
* 
* 
* 
* 

Κατηγορία:Βιβλικές εκφράσεις
Κατηγορία:Προφητείες
Τα Χριστούγεννα του τρελού θηριοτροφείου

***Τα Χριστούγεννα του τρελού θηριοτροφείου*** (πρωτότυπος αγγλικός τίτλος: *National Lampoon's Christmas Vacation*) είναι αμερικανική χριστουγεννιάτικη σλάπστικ κωμωδία ταινία του 1989 και το τρίτο μέρος της σειράς ταινιών *Vacation* του περιοδικού *National Lampoon*. Η ταινία σκηνοθετήθηκε από τον Τζερεμάια Σ. Τσέτσικ, σε σενάριο και συμπαραγωγή από τον Τζον Χιουζ. Πρωταγωνιστούν οι Τσέβι Τσέις, Μπέβερλι Ντ' Άντζελο και Ράντι Κουέιντ, και ήταν επίσης ο τελευταίος κινηματογραφικός ρόλος της Μέι Κουέστελ πριν από τον θάνατό της το 1998.

Βασισμένη στο διήγημα του Χιουζ, το "Christmas '59", που δημοσιεύτηκε στο *National Lampoon*, η ταινία αφηγείται την ιστορία των προσπαθειών του Κλαρκ Γκρίσγουολντ να περάσει καλά, παλιομοδίτικα, οικογενειακά Χριστούγεννα, καθώς η σχέση τους παίρνει μια ξεκαρδιστική τροπή προς το χειρότερο. Είναι η τελευταία ταινία της σειράς που περιλαμβάνει τον Χιούζ και το *National Lampoon*. Τα γυρίσματα πραγματοποιήθηκαν στην κομητεία Σάμμιτ του Κολοράντο, στις πόλεις Σίλβερθορν, Μπρέκενριτζ και Φρίσκο, καθώς και στο Μπέρμπανκ της Καλιφόρνια, μεταξύ Μαρτίου και Ιουνίου 1989. Η ταινία παρήχθη από την Hughes Entertainment κυκλοφόρησε στους κινηματογράφους στις 1 Δεκεμβρίου 1989 από την Warner Bros. Τα πήγε καλά στο box office, αποφέροντας 73,3 εκατομμύρια δολάρια έναντι προϋπολογισμού 25 εκατομμυρίων δολαρίων. Αρχικά έλαβε γενικά ανάμεικτες κριτικές από τους κριτικούς, αλλά η υποδοχή της ταινίας βελτιώθηκε με την πάροδο του χρόνου και πλέον θεωρείται κλασική ταινία των Χριστουγέννων.

## Παραπομπές


## Εξωτερικοί σύνδεσμοι
* 
* 
* 

Κατηγορία:Αμερικανικές ταινίες της δεκαετίας 1980
Κατηγορία:Ταινίες παραγωγής Warner Bros.
Κατηγορία:Ταινίες γυρισμένες στο Κολοράντο
Κατηγορία:Ταινίες τοποθετημένες στο Σικάγο
Κατηγορία:Ταινίες σχετικά με την οικογένεια
Κατηγορία:Αμερικανικές ταινίες μαύρης κωμωδίας
Κατηγορία:Ταινίες του 1989
Κατηγορία:Αμερικανικές χριστουγεννιάτικες ταινίες
Beverly Hills (άλμπουμ)

Το ***Beverly Hills*** είναι το τρίτο άλμπουμ του Έλληνα ράπερ Toquel. Κυκλοφόρησε στις 27 Μαΐου 2022 από τη Minos EMI και υπήρξε μεγάλη εμπορική επιτυχία, με αποτέλεσμα να γίνει διπλά πλατινένιο. Στο πρώτο Σαββατοκύριακο κυκλοφορίας του, το άλμπουμ έφτασε στην 8η θέση των Top Debut Albums του Spotify παγκοσμίως. Ο τίτλος είναι εμπνευσμένος από το Μπέβερλι Χιλς της Καλιφόρνια, όπου ο ράπερ ξεκίνησε να γράφει το άλμπουμ το 2020 όσο βρισκόταν εκεί για την περιοδεία του. Το ομότιτλο τραγούδι «Beverly Hills» κυκλοφόρησε ως το μοναδικό single του άλμπουμ στις 17 Μαΐου 2022. Το *Beverly Hills* περιλαμβάνει συνεργασίες με τους For3al, Fly Lo και Sidarta στα κομμάτια «Κόκκινα Μάτια», «Koko» και «Παλμούς» ενώ την παραγωγή ανέλαβαν οι Sin Laurent και Beyond.

## Λίστα κομματιών

## Υποδοχή
Στο Album of the Year, το άλμπουμ *Beverly Hills* έχει μέσο όρο 73/100, βασισμένο σε 15 κριτικές.

## Παραπομπές


## Εξωτερικοί σύνδεσμοι

* *[https://www.youtube.com/playlist?list=PLdDfE6uo732cqOjxxizO1ifZu0dJQXdZ9 Beverly Hills]* στο YouTube
* *[https://music.apple.com/us/album/beverly-hills/1624928785 Beverly Hills]* στο Apple Music
* *[https://open.spotify.com/album/2VntvMP9WSDqPXlsFAbhKW Beverly Hills]* στο Spotify
Κατηγορία:Άλμπουμ του 2022
Κατηγορία:Άλμπουμ από τη Minos EMI
Κατηγορία:Δισκογραφία του Toquel
Ορτά Ιντά-Α Να Μαν

Ο **Ορτά Ιντά-Α Να Μαν**  (*Horta Inta-A Na Man*, , γενν. περίπου στη δεκαετία του '60) είναι στρατηγός από τη Γουινέα-Μπισάου που υπηρετεί ως ο μεταβατικός πρόεδρος της Γουινέας-Μπισσάου και επικεφαλής της Ανώτατης Στρατιωτικής Διοίκησης για την Αποκατάσταση της Εθνικής Ασφάλειας και της Δημόσιας Τάξης από το πραξικόπημα του 2025.

Γεννήθηκε τη δεκαετία του 1960 σε μια οικογένεια από την εθνοτική ομάδα Μπαλάντα. Φοίτησε σε μια σοβιετική στρατιωτική σχολή, και φοράει ένα σήμα στη στολή του από την εποχή του στη Σοβιετική Ένωση.

Ήταν ο διοικητής ενός τάγματος της Προεδρικής Φρουράς και βοήθησε στην υπεράσπιση του τότε προέδρου Ουμάρου Σισοκό Εμπαλό από μια απόπειρα πραξικοπήματος τον Φεβρουάριο του 2022. Στη συνέχεια προήχθη σε Ταξίαρχο και έγινε ο διοικητής της Εθνικής Φρουράς, μια θέση που κατείχε μέχρι τον Ιούνιο του 2023, όταν προήχθη σε Υποστράτηγο. 

Μεταξύ 2023 και 2025 ήταν ο αρχηγός του γενικού επιτελείου των Επαναστατικών Ένοπλων Δυνάμεων του Λαού, του στρατού της Γουινέας-Μπισσάου.  

Ως μεταβατικός πρόεδρος, εγκατέστησε μια κυβέρνηση 27 ατόμων, με επικεφαλής τον πρωθυπουργό Ιλίντιο Βιέιρα, τον πρώην υπουργό Οικονομικών επί προεδρίας του Ουμάρου Σισοκό Εμπαλό.  

## Σημειώσεις

## Παραπομπές

Κατηγορία:Πρόεδροι της Γουινέας-Μπισσάου
Κατηγορία:Πραξικοπηματίες
Κατηγορία:Στρατιωτικοί
Κατηγορία:Ηγέτες εν ενεργεία
Νουραντίν Ρουστάμοφ

**Ο Αμπού Νουρεντίν Ρουστάμοφ** ήταν τρομοκράτης και ένας από τους κύριους ηγέτες του Ισλαμικού Κράτους του Ιράκ και του Λεβάντε (ISIL). Καταζητούνταν από την τουρκική κυβέρνηση για κατηγορίες τρομοκρατίας. Ήταν πρώην μέλος του γεωργιανού στρατού.

## Βιογραφία
Ο Ρουστάμοφ είναι Γεωργιανός πολίτης και έχει ιδιαίτερα στενούς δεσμούς με τον τρομοκράτη Αχμέντ Τσατάγιεφ και τον ηγέτη του ISIS, Αμπού Μπακρ αλ-Μπαγκντάντι. Το καλοκαίρι του 2018, ο Ρουστάμοφ χρησιμοποίησε πλαστό διαβατήριο για να εισέλθει παράνομα στην Τουρκία.Έκτοτε, ο Ρουστάμοφ εγκαταστάθηκε στην Κωνσταντινούπολη και συνεχίζει να συνεργάζεται με την τοπική οργάνωση Ισλαμικό Κράτος. Τον Νοέμβριο του 2018, ο Αμπού Νουραντίν Ρουστάμοφ συνελήφθη κατά τη διάρκεια ειδικής επιχείρησης που διοργάνωσε η CIA και η γεωργιανή κυβέρνηση. Συνελήφθη στη Γεωργία, αλλά αργότερα αφέθηκε ελεύθερος.

## Παραπομπές


## Εξωτερικοί σύνδεσμοι
* 

Κατηγορία:Γεωργία
Γκόντουιν Φράιντεϊ

Ο **Γκόντουιν Έλιοτ Λορέιν Φράιντεϊ** (Godwin Elliot Loraine Friday) (γεννημένος στις 28 Σεπτεμβρίου 1959) είναι πολιτικός από τον Άγιο Βικέντιο που υπηρετεί ως πρωθυπουργός του Αγίου Βικεντίου και Γρεναδίνων από το 2025 και ως αρχηγός του Νέου Δημοκρατικού Κόμματος (NDP) από το 2016. Είναι Μέλος του Κοινοβουλίου (MP) για την εκλογική περιφέρεια των Βόρειων Γρεναδίνων από το 2001 και υπηρέτησε ως αρχηγός της αντιπολίτευσης από το 2016 έως το 2025.

Στις γενικές εκλογές του 2001 ο Φράιντεϊ εξελέγη για πρώτη φορά στη Συνέλευση. Διατήρησε την έδρα του στις εκλογές του 2005, 2010, 2015, 2020 και 2025. Στις γενικές εκλογές του 2025 το NDP του Φράιντεϊ νίκησε το επί μακρόν κυβερνών Εργατικό Κόμμα Ενότητας του Ραλφ Γκονσάλβες, σχηματίζοντας κυβέρνηση με υπερπλειοψηφία και έγινε πρωθυπουργός.

## Πρώτα χρόνια και εκπαίδευση
Γεννήθηκε στις 28 Σεπτεμβρίου 1959 στην Μπέκια, το δεύτερο μεγαλύτερο νησί στον Άγιο Βικέντιο και τις Γρεναδίνες και το μεγαλύτερο νησί των Γρεναδίνων. Ο Φράιντεϊ απέκτησε μπάτσελορ στην ιστορία και τις πολιτικές επιστήμες από το ανεπιστήμιο του Γουότερλου, και διδακτορικό από το Πανεπιστήμιο Κουίνς στο Κίνγκστον στο Οντάριο του Καναδά. Αποφοίτησε με μεταπτυχιακό δίπλωμα στην ιστορία από το Πανεπιστήμιο του Γουότερλου το 1985. Το 1989 αποφοίτησε με διδακτορικό στις πολιτικές σπουδές από το Πανεπιστήμιο Queen's.

## Πολιτική καριέρα
Το 2016 ο Άρνιμ Γιούστας, ο αρχηγός του κόμματος και αρχηγός της αντιπολίτευσης του Αγίου Βικεντίου και Γρεναδίνων, παραιτήθηκε, γεγονός που άφησε στον Φράιντεϊ τη θέση του αρχηγού του κόμματος και αρχηγού της αντιπολίτευσης. Οδήγησε το κόμμα στις γενικές εκλογές του 2020, κερδίζοντας τη λαϊκή ψήφο αλλά χάνοντας 1 έδρα. Στις γενικές εκλογές του 2025 το NDP κέρδισε 14 από τις 15 έδρες στη Βουλή, σχηματίζοντας κυβέρνηση για πρώτη φορά από το 1998.

## Δημοσιεύσεις
**Islands in the Stream: The development of a machinery for the conduct of external affairs in the Bahamas and Bahamian foreign policy, 1973–1985* (Μεταπτυχιακή Διατριβή, 1985)
**The Caribbean Basin Initiative and industrial development in Trinidad and Tobago* (1989)
**A Political Economy of 'State Capitalism' in Trinidad and Tobago: social struggles and the development process* (Διδακτορική Διατριβή, 1989)

## Αναφορές

## Εξωτερικοί σύνδεσμοι

Αρχική σελίδα του Νέου Δημοκρατικού Κόμματος

 

Φραιντει
Κατηγορία:Πρωθυπουργοί του Αγίου Βικεντίου και Γρεναδίνων
Ιλίντιο Βιέιρα Τε

Ο **Ιλίντιο Βιέιρα Τε** (*Ilídio Vieira Té *, γεννημένος στις 5 Μαΐου 1983) είναι πολιτικός από τη Γουινέα-Μπισάου που υπηρετεί ως πρωθυπουργός της Γουινέας-Μπισάου από τον Νοέμβριο του 2025. Είναι και υπουργός Οικονομικών από τον Ιούλιο του 2022.

## Βιογραφία
Ο Τε γεννήθηκε στις 5 Μαΐου 1983. Έλαβε πτυχίο δημοσίου δικαίου το 2007 και αργότερα αποφοίτησε από το Πανεπιστήμιο Πάμπλο ντε Ολαβίντε το 2009 με μεταπτυχιακό δίπλωμα στα διαπολιτισμικά ανθρώπινα δικαιώματα και την ανάπτυξη. Στη συνέχεια, εισήλθε στην πολιτική, ως μέλος του Κόμματος για την Κοινωνική Ανανέωση και τελικά υπηρέτησε για ένα διάστημα ως αρχηγός του κόμματος. Αρχικά εργάστηκε στο Υπουργείο Δημόσιας Υπηρεσίας, ως Διευθυντής της Υπηρεσίας Διοικητικής Οργάνωσης, και αργότερα διετέλεσε Επικεφαλής του Επιτελείου του Υπουργού Δημόσιας Υπηρεσίας, Εργασίας και Κοινωνικής Ασφάλισης. Από το 2018 έως το 2019 κατείχε τη θέση του Γενικού Γραμματέα του Υπουργείου Δημόσιας Διοίκησης, Εργασίας και Διοικητικής Μεταρρύθμισης. Ο Τε αργότερα έγινε υφυπουργός Οικονομικών.

Στις 4 Ιουλίου 2022 ο Τε διορίστηκε υπουργός Οικονομικών από τον πρόεδρο Ουμάρο Σισοκό Εμπαλό, αντικαθιστώντας τον Ζοάο Αλάτζε Μαμαντού Φάντια. Παρέμεινε υπουργός Οικονομικών επί πρωθυπουργίας του Ρουί Ντουάρτε ντε Μπάρος, και στη συνέχεια του Μπραΐμα Καμαρά. Εξελέγη μέλος της Εθνικής Λαϊκής Συνέλευσης το 2023. Ο Τε, θεωρούμενος στενός σύμμαχος του Εμπαλό, υπηρέτησε ως διευθυντής της προεκλογικής του εκστρατείας κατά τη διάρκεια των γενικών εκλογών του 2025 της Γουινέας-Μπισάου. Μετά το πραξικόπημα του 2025 και την άνοδο του Ορτά Ιντά-Α Να Μαν ως μεταβατικού προέδρου, ο Τε ανακοινώθηκε ως ο νέος πρωθυπουργός της Γουινέας-Μπισάου στις 28 Νοεμβρίου 2025. Διατήρησε τη θέση του ως υπουργού Οικονομικών αφότου ορίστηκε πρωθυπουργός.

## Αναφορές

Κατηγορία:Πρωθυπουργοί της Γουινέας-Μπισσάου
Τε
Μητροπολίτης Καστορίας Γρηγόριος Γ΄

Ο **Μητροπολίτης Γρηγόριος Γ΄** (κατά κόσμον *Γεώργιος Παπουτσόπουλος*, Ερμούπολη, 1933 – Καστοριά, 30 Ιανουαρίου 1996) ήταν Έλληνας θεολόγος και ιεράρχης της Εκκλησίας της Ελλάδος, ο οποίος διετέλεσε Μητροπολίτης Καστορίας από το 1985 έως τον θάνατό του το 1996.

## Βιογραφία
Οι γονείς του, Κωνσταντίνος και Ειρήνη κατάγονταν από τη Μηδεία της Ανατολικής Θράκης όμως έφυγαν ως πρόσφυγες στην Κωνσταντινούπολη λόγω των βουλγαρικών διώξεων. Μετέπειτα εγκαταστάθηκαν στην Ερμούπολη της Σύρου όπου το 1933 γεννήθηκε ο κατά κόσμον Γεώργιος. Το 1947, σε ηλικία 14 ετών, μετέβη μαζί με την οικογένειά του στον Πειραιά, όπου περάτωσε τις εγκύκλιες σπουδές του. 

Σπούδασε στη Θεολογική Σχολή του Πανεπιστημίου Αθηνών, από την οποία αποφοίτησε το 1961.

Στις 22 Σεπτεμβρίου 1964 εκάρη μοναχός στην Ιερά Μονή Ζωοδόχου Πηγής Πόρου από τον Μητροπολίτη Ύδρας Προκόπιο. Χειροτονήθηκε διάκονος στις 11 Οκτωβρίου του ιδίου έτους από τον Μητροπολίτη Ναυπακτίας και Ευρυτανίας Δαμασκηνό και πρεσβύτερος στις 13 Δεκεμβρίου από τον ίδιο αρχιερέα. Από το 1965 έως το 1985 υπηρέτησε στην Ιερά Μητρόπολη Πειραιώς ως ιεροκήρυκας της Μητροπόλεως και γραμματέας του Μητροπολίτη Χρυσοστόμου. Το 1978 ορίστηκε Β΄ Γραμματέας-Πρακτικογράφος της Ιεράς Συνόδου, ενώ παράλληλα διετέλεσε ηγούμενος της Ιεράς Μονής Ζωοδόχου Πηγής Πόρου. Τον Νοέμβριο του 1985 εξελέγη Μητροπολίτης Καστορίας, και χειροτονήθηκε επίσκοπος στις 21 Νοεμβρίου. Ενθρονίστηκε στην Καστοριά έναν μήνα αργότερα, στις 21 Δεκεμβρίου.

Κατά τη διάρκεια της ποιμαντορίας του:
* ίδρυσε το 1989 τον ραδιοφωνικό σταθμό της Μητρόπολης με την επωνυμία «Άγιος Γρηγόριος ο Θεολόγος»,
* ενίσχυσε το ποιμαντικό, κατηχητικό και κοινωνικό έργο της Μητρόπολης,
* επέδειξε ιδιαίτερη φροντίδα για τις μονές και τους κληρικούς της περιοχής.

Μαρτυρίες τον περιγράφουν ως ιεράρχη ταπεινό, ασκητικό και αφιερωμένο στην πνευματική καθοδήγηση του ποιμνίου του.

Απεβίωσε από ανακοπή καρδιάς στις 30 Ιανουαρίου 1996, σε ηλικία 63 ετών. Κηδεύτηκε και ενταφιάστηκε στον Μητροπολιτικό Ναό της Καστοριάς την επόμενη ημέρα.

## Παραπομπές


Κατηγορία:Μητροπολίτες Καστορίας
Κατηγορία:Έλληνες ιεράρχες
Κατηγορία:Έλληνες θρακικής καταγωγής
Λέων Αποστύππης

Ο **Λέων ο Αποστύππης** ή **Αποστούππης** ήταν στρατηγός της Βυζαντινής αυτοκρατορίας την δεκαετία του 880 μ.Χ.

## Βιογραφία
Εμφανίζεται το 880 ως στρατηγός του θέματος της Μακεδονίας και της Θράκης, καθοδηγώντας τα στρατεύματα των δύο θεμάτων σε εκστρατεία στην νότια Ιταλία. Η εκστρατεία οργανώθηκε από τον πρωτοβεστιάριο Προκόπιο, το οποίο μάλλον σημαίνει πως ο Αποστύππης στάλθηκε στην Ιταλία ως ενίσχυση της αρχικής αποστολής. Η εκστρατεία, υποστηριζόμενη από στόλο υπό τον Νάσαρ, αρχικά στέφθηκε με επιτυχία, για την ανάκτηση των πόλεων της Καλαβρίας, αλλά η διπλή διοίκηση των χερσαίων δυνάμεων αποδείχθηκε μοιραία όταν ο Αποστύππας και ο Προκόπιος διαπληκτίστηκαν. Κατά τη διάρκεια μιας μάχης, ο Προκόπιος βρέθηκε σε κίνδυνο, αλλά ο Απόστυππας αρνήθηκε να στείλει στρατεύματα για βοήθεια, με αποτέλεσμα το τμήμα του στρατού του Προκοπίου να ηττηθεί και ο ίδιος να σκοτωθεί. Ο Αποστύππης κατάφερε να υποχωρήσει με τα δικά του στρατεύματακαι και με τους επιζώντες άνδρες του στρατού του Προκοπίου και μάλιστα κατάφερε να καταλάβει τον Τάραντα. Παρ' όλα αυτά, όταν ο αυτοκράτορας Βασίλειος Α' άκουσε για τα γεγονότα, εξόρισε τον Αστύππα σε κατ' οίκον περιορισμό κοντά στην Κιουτάχεια.

Ωστόσο, λίγο αργότερα, δύο από τους υφισταμένους του Αποστύππη, ο πρωτοστράτωρ Βαϊανός και ο κουβικουλάριος Χαμάρετος, έγραψαν στον Αυτοκράτορα ότι ο Αποστύππης είχε σχεδιάσει τον θάνατο του Προκοπίου από την αρχή και ότι συνωμοτούσε εναντίον του ίδιου του Βασιλείου. Οι δύο γιοί του Αποστύππη, Βάρδας και Δαβίδ, έμαθαν για αυτές τις κατηγορίες και σκότωσαν τον Βαϊανό. Στην συνέχεια προσπάθησαν μαζί με τον πατέρα τους να διαφύγουν στο χαλιφάτο των Αββασιδών. Ωστόσο αναχαιτίστηκαν από τον μανγκλαβίτη Βαρτζαπέδων, ο οποίος σκότωσε τον Βάρδα και τον Δαβίδ επειδή προσπάθησαν να αντισταθούν. Ο Λέων μεταφέρθηκε στην Κωνσταντινούπολη, όπου τον τύφλωσαν και του έκοψαν το ένα χέρι ως τιμωρία και στη συνέχεια εξορίστηκε στη Μεσημβρία.

## Παραπομπές


## Εξωτερικοί σύνδεσμοι

* «Προσωπογραφία της μέσης βυζαντινής περιόδου (διαδικτυακή). Ακαδημία Επιστημών Βερολίνου–Βρανδεμβούργου. Συντάχθηκε βάσει προεργασιών του F. Winkelmann.» (Γερμανικά)
*  (Αγγλικά)
Τζέφρι Μπόστικ

Ο **Τζέφρι Ντέιβιντσον Μπόστικ** (*Jeffrey Davidson Bostic*, γεννημένος στις 27 Οκτωβρίου 1960), ευρέως γνωστός με το ψευδώνυμο **Ο Συνταγματάρχης**, είναι πολιτικός από το Μπαρμπάντος και πρώην αξιωματικός του στρατού που υπηρετεί ως ο δεύτερος Πρόεδρος του Μπαρμπάντος από το 2025. Ήταν υπουργός στο υπουργικό συμβούλιο της Μία Μότλεϊ. Ο Μπόστικ ήταν ο υπουργός Υγείας και Ευεξίας των Μπαρμπάντος και μέλος της Βουλής του Μπαρμπάντος. Στις 7 Οκτωβρίου 2025 εξελέγη από το Κοινοβούλιο του Μπαρμπάντος για να γίνει ο δεύτερος πρόεδρος της χώρας, και ανέλαβε καθήκοντα στις 30 Νοεμβρίου 2025.

## Πρώτα χρόνια και καριέρα
Ο Τζέφρι Ντέιβιντσον Μπόστιτς γεννήθηκε στις 27 Οκτωβρίου 1960 στην πρωτεύουσα, Μπρίτζταουν. Φοίτησε στα Νηπιαγωγεία και το Δημοτικό Σχολείο St. Mary's Infants and Junior School και στο Κόμπερμερ. Στη συνέχεια σπούδασε στο Πανεπιστήμιο των Δυτικών Ινδιών, όπου εξασφάλισε πτυχίο Bachelor of Arts. Είναι επίσης κάτοχος μεταπτυχιακού διπλώματος από το Διαμερικανικό Κολλέγιο Άμυνας στον τομέα της Ασφάλειας του Ημισφαιρίου.

### Στρατιωτική καριέρα
Ο Μπόστικ υπηρέτησε σε διάφορες θέσεις στην Αμυντική Δύναμη του Μπαρμπάντος. Το 1989, κατά τη διάρκεια της θητείας του στον στρατό, ο Μπόστικ υπηρέτησε ως ιπποκόμος της Βασίλισσας Ελισάβετ Β' κατά την τελευταία της επίσκεψη στο Μπαρμπάντος. Εργάστηκε επίσης με τον Γενικό Κυβερνήτη Σερ Χιου Σπρίνγκερ ως υπασπιστής. Το 2006αποσύρθηκε ως Διοικητής Δυνάμεων του Συντάγματος Μπαρμπάντος (Barbados Regiment) και Διευθυντής Επιχειρήσεων στο RSS από την Αμυντική Δύναμη του Μπαρμπάντος έπειτα από υπηρεσία άνω των 30 ετών στον στρατό.

### Πολιτική καριέρα
Ο Τζέφρι εξελέγη για πρώτη φορά στη Βουλή του Μπαρμπάντος το 2013, αφού εξασφάλισε επιτυχώς την πλειοψηφία των ψήφων στις γενικές εκλογές του 2013. Επανεξελέγη το 2018 και στη συνέχεια διορίστηκε Υπουργός Υγείας.

Παραιτήθηκε από υπουργός Υγείας στις 18 Ιανουαρίου 2022, αφού υπηρέτησε για σχεδόν τέσσερα χρόνια.

## Πρόεδρος του Μπαρμπάντος (2025–σήμερα)
Ο Μπόστικ προτάθηκε από κοινού, από την πρωθυπουργό Μία Μότλεϊ και τον αρχηγό της αντιπολίτευσης Ραλφ Θορν στις 16 Σεπτεμβρίου 2025, για να γίνει ο δεύτερος Πρόεδρος του Μπαρμπάντος.

Δεδομένου ότι δεν υπήρξαν αντιρρήσεις στην κοινή συνεδρίαση του Κοινοβουλίου, ο Μπόστικ ανακηρύχθηκε εκλεγμένος χωρίς ψηφοφορία στις 7 Οκτωβρίου 2025. Ο Μπόστικ ορκίστηκε στις 30 Νοεμβρίου, την 59η επέτειο της ανεξαρτησίας του Μπαρμπάντος, διαδεχόμενος τη Λαίδη Σάντρα Μέισον.

## Τιμητικές διακρίσεις
Το 1989 ο Μπόστικ έγινε μέλος του Βασιλικού Βικτωριανού Τάγματος (MVO) για τις υπηρεσίες του ως ιπποκόμος της Βασίλισσας Ελισάβετ Β'.

Το 2022, ο Μπόστικ τιμήθηκε με το Τάγμα Ελευθερίας του Μπαρμπάντος (FB).

## Παραπομπές
 

 
Κατηγορία:Ηγέτες εν ενεργεία
Κατηγορία:Πρόεδροι του Μπαρμπάντος
Δράση για την Ασφάλεια στην Ευρώπη

Το πρόγραμμα **Δράση για την Ασφάλεια στην Ευρώπη** (αγγλικά: Security Action for Europe, **SAFE**) είναι ένα χρηματοδοτικό μέσο της Ευρωπαϊκής Ένωσης, που υιοθετήθηκε τον Μάιο του 2025, και έχει σχεδιαστεί για να παρέχει έως και 150 δισ. € σε μακροπρόθεσμα δάνεια προς τα κράτη-μέλη της ΕΕ για προμήθεια αμυντικού εξοπλισμού και ανάπτυξη δυνατοτήτων. Οι κύριοι στόχοι του είναι να ενισχύσει την Ευρωπαϊκή Αμυντική Τεχνολογική και Βιομηχανική Βάση, να καλύψει κρίσιμα κενά δυνατοτήτων, να προωθήσει τις κοινές προμήθειες και να αυξήσει τη στρατηγική αυτονομία της ΕΕ ως απάντηση στις εξελισσόμενες απειλές ασφάλειας, συμπεριλαμβανομένου και του πολέμου στην Ουκρανία.

Τα κονδύλια SAFE μπορούν να υποστηρίξουν μια ευρεία γκάμα στρατιωτικών μέσων, από αεροπορικά και ναυτικά συστήματα έως μη επανδρωμένα αεροσκάφη, κυβερνοδυνατότητες και στρατιωτική κινητικότητα, υπό την προϋπόθεση ότι η πλειονότητα των προμηθειών προέρχεται από την ΕΕ, τον ΕΟΧ-EFTA ή την Ουκρανία. Το πρόγραμμα είναι εθελοντικό για τα κράτη-μέλη, εποπτεύεται από μια ειδική Ομάδα Ειδικού Σκοπού και αποτελεί μέρος της ευρύτερης αμυντικής στρατηγικής της ΕΕ «Readiness 2030».

Παρότι το SAFE χαρακτηρίζεται ως ιστορικό βήμα στη χρηματοδότηση της ευρωπαϊκής άμυνας, έχει προκαλέσει συζητήσεις σχετικά με τον δημοκρατικό έλεγχο, την πιθανή υποκατάσταση εθνικών προϋπολογισμών και την ευελιξία στις προμήθειες.

## Παραπομπές


Κατηγορία:Όργανα της Ευρωπαϊκής Ένωσης
Κατηγορία:Οικονομία της Ευρωπαϊκής Ένωσης
Γκέοργκ Ρούντολφ Βέκκερλιν

Ο **Γκέοργκ Ρούντολφ Βέκκερλιν** (, 15 Σεπτεμβρίου 1584 — 13 Φεβρουαρίου 1653) ήταν Γερμανός λυρικός ποιητής και διπλωμάτης. Επηρεασμένος από τη γαλλική *[[Πλειάς (φιλολογία)#Γαλλική Πλειάς|Πλειάδα]]*, εισήγαγε αναγεννησιακές φόρμες και θεματικές που έως τότε ήταν άγνωστες στη γερμανόφωνη ποίηση. Στην άλλη σταδιοδρομία του, ο Βέκκερλιν τέθηκε στην υπηρεσία του Εκλέκτορα του Παλατινάτου, συμμετέχοντας σε διπλωματικές αποστολές στη Γαλλία και την Αγγλία. Τελικώς προσλήφθηκε από το αγγλικό Στέμμα ως ειδικός στις ξένες γλώσσες και την κρυπτογραφία, συνεχίζοντας στην ίδια θέση και επί καθεστώτος Κοινοπολιτείας.

## Βιογραφικά στοιχεία
Ο Βέκκερλιν γεννήθηκε στη Στουτγάρδη, όπου και επέστρεψε μετά τις σπουδές του στη Νομική Σχολή του Πανεπιστημίου της Τυβίγγης. Ως γραμματέας του δούκα Ιωάννη Φρειδερίκου της Βυρτεμβέργης, συμμετείχε σε διπλωματικές αποστολές προς τη Γαλλία και την Αγγλία.

Από το 1620 έως το 1624 έζησε στην Αγγλία υπηρετώντας το Παλατινάτο, και μετέπειτα την αγγλική κυβέρνηση και τον Άγγλο βασιλέα. Αλλά και ο γιος του έλαβε μία θέση στην προσωπική υπηρεσία του τότε Διαδόχου Πρίγκιπα Καρόλου και τον ακολούθησε στην εξορία. Δεν μπόρεσε να επιστρέψει στην Αγγλία μέχρι το 1660, χρόνια μετά τον θάνατο του πατέρα του το 1653 στο Λονδίνο.

Ο Βέκκερλιν ήταν ο πλέον διακεκριμένος στον κύκλο των Γερμανών ποιητών που προετοίμασαν τον δρόμο για το αναγεννησιακό κίνημα στη Γερμανία που συνδέεται με τον Μάρτιν Όπιτς. Τα πρότυπά του ήταν οι Γάλλοι ποιητές της «Πλειάδος» και με τους ψαλμούς του, τις ωδές του και τα σονέτα του άνοιξε νέους δρόμους για τη γερμανική λυρική ποίηση. Ωστόσο ήταν ένα επικό ποίημα με αφορμή τον θάνατο του Γουσταύου Αδόλφου της Σουηδίας, γραμμένο σε αλεξανδρινό μέτρο, που φαίνεται ότι κέρδισε περισσότερο την εκτίμηση των αναγνωστών της εποχής του.

## Το έργο του
Ο Βέκκερλιν έγραψε ποιήματα στη γερμανική, τη γαλλική, την αγγλική και τη λατινική γλώσσα. Δύο τόμοι με την ποίησή του και γενικό τίτλο *Oden und Gesänge* κυκλοφόρησαν το 1618 και το 1619, ενώ η συλλογή του *Geistliche und weltliche Gedichte* εκδόθηκε το 1641. Τα πλήρη ποιητικά του άπαντα με τίτλο *Gedichte* (= «ποιήματα») εκδόθηκαν σε επιμέλεια του Χέρμαν Φίσερ για λογαριασμό της Λογοτεχνικής Ενώσεως Στουτγάρδης (*Stuttgarter Literarischer Verein*), το 1894-1895. Ανθολογήσεις ποιημάτων του είχαν εκδοθεί νωρίτερα από τον W. Müller το 1823 και από τον Καρλ Γκαίντεκε το 1873.

## Παραπομπές


## Πηγές
* Το λήμμα «Βέκκερλιν Γεώργιος Ροδόλφος» στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 186
*

Κατηγορία:Γερμανοί ποιητές
Κατηγορία:Γερμανοί διπλωμάτες
Κονσταντίν Βελίτσκοφ

Ο **Κονσταντίν Βελίτσκοφ Πετκόφ** (, 1855 – 3 Νοεμβρίου 1907) ήταν Βούλγαρος συγγραφέας και παράγοντας του εθνικού κινήματος για την ανεξαρτησία του λαού του.

Γεννήθηκε στην πόλη Πάζαρτζικ, αλλά πήγε στο Γυμνάσιο-Λύκειο του Γαλατασαράι στην Κωνσταντινούπολη, όπου εκπαιδεύθηκε από το 1868 έως το 1874. Επιστρέφοντας στη γενέτειρά του, άρχισε να παραδίδει μαθήματα γεωγραφίας, ιστορίας, γαλλικής και βουλγαρικής γλώσσας. Σύντομα ωστόσο έγινε ενεργό μέλος της τοπικής επαναστατικής επιτροπής για την ανεξαρτησία της Βουλγαρίας από την Οθωμανική κυριαρχία. Μαζί με τον Τοντόρ Κάμπλεσκοφ συμμετείχαν στις προετοιμασίες για την Εξέγερση του Απρίλη, το 1876. Μετά την κατάπνιξη του κινήματος, ο Βελίτσκοφ συνελήφθη και καταδικάσθηκε σε θάνατο από τις οθωμανικές αρχές. Απελευθερώθηκε όμως εγκαίρως εξαιτίας της παρουσίας της Επιτροπής που είχε σταλεί από τις ευρωπαϊκές Δυνάμεις για να διερευνήσει τις τουρκικές θηριωδίες που είχαν διαπραχθεί μετά την εξέγερση. Μετά την ανεξαρτησία της χώρας του δίδαξε μεταξύ άλλων και στο Βουλγαρικό Γυμνάσιο Αρρένων Θεσσαλονίκης.

Ο Βελίτσκοφ συνέγραψε αρκετά έργα, το κυριότερο με τίτλο *Στη φυλακή*, που περιέχει με τη μορφή απομνημονευμάτων μάλλον παρά αυτοβιογραφίας, ιστορικές λεπτομέρειες για τις βουλγαρικές εξεγέρσεις εναντίον των Οθωμανών.

## Πηγές
* Το λήμμα «Βελίσκοβ Κωνσταντίνος» στη *Νέα Ελληνική Εγκυκλοπαίδεια* «Χάρη Πάτση», τόμ. 8, σελ. 211

Κατηγορία:Βούλγαροι συγγραφείς
Κατηγορία:Απομνημονευματογράφοι
Κατηγορία:Βούλγαροι βουλευτές
Άγιος Φωκάς Λακωνίας (νησίδα)

Ο **Άγιος Φωκάς** ή η **Φώκια** ή **Ροδίτσα** είναι πολύ μικρή νησίδα η οποία βρίσκεται δίπλα στις ανατολικές ακτές της Πελοποννήσου, στο Μυρτώο Πέλαγος και τον Κόλπο Επιδαύρου Λιμηράς. Οφείλει το όνομά του στο ομώνυμο εκκλησάκι που είναι πάνω της και αποτελεί τον κοιμητηριακό ναό του ομώνυμου οικισμού (λιγότερο από 1 χιλιόμετρο βορειοδυτικά). Η νησίδα συνδέεται με τη στεριά μέσω στενής λωρίδας γης και επάνω της βρίσκεται το νεκροταφείο του χωριού. 

## Εξωτερικοί σύνδεσμοι

* Αγ. Φωκάς της Μονεμβασιάς, το νησάκι των νεκρών στο youtube.com.
* Άγιος Φωκάς Μονεμβασιάς, το πιο «creepy» νησάκι της Ελλάδας από τον ιστότοπο https://www.newsit.gr/.

## Παραπομπές


Κατηγορία:Νησιά της Λακωνίας
Κατηγορία:Νησιά της Ελλάδας
Αγιος Φωκάς (νησίδα)
Αγιος Φωκάς (νησίδα)
Καμίνια Λακωνίας

Τα **Καμίνια**ή **Δάφνη** (από το 1955 έως 2005) είναι οικισμός της Πελοποννήσου στη Λακωνία.

## Γενικά στοιχεία
Τα Καμίνια βρίσκονται σε υψόμετρο 250 μέτρων και απόσταση περίπου 16 χιλιόμετρα νότια από την Σπάρτη ενώ στα ανατολικά του χωριού  περνάει η ΕΟ Σπάρτης - Γυθείου. Δυτικά του χωριού, στους πρόποδες του Ταϋγέτου είναι η ιστορική  Ιερά Μονή Παναγίας Ζερμπίτσας που ιδρύθηκε το 1639 πάνω στα ερείπια προϋπάρχοντος βυζαντινού ναού της Παναγίας που πιθανόν να ήταν του 12ου αιώνα.   

Ο Άγγλος περιηγητής Ουίλιαμ Ληκ τα αναφέρει ως *Dhafni* (*Morea I,* *265*). Στην Εκστρατεία του Μοριά καταγράφονται με την ονομασία *Kaminia* να υπάγονται στην Επαρχία Μυστρά (*Mistra*) με αριθμό οικογενειών 11 και συνολικό πληθυσμό 47 άτομα. Στο Αρχείο Ιωάννου Καποδίστρια αναφέρονται ως Καμίνια στην Επαρχία Λακεδαίμονος με ίδιο αριθμό οικογενειών και ίδιο συνολικό πληθυσμό (άνδρες: 29, γυναίκες: 18).

Αναφέρεται επίσημα, μετά την Τουρκοκρατία, το 1835 να προσαρτάται στον τότε δήμο Φελλίας. Το 1912 ορίστηκε έδρα της ομώνυμης νεοϊδρυθείσας κοινότητας και το 1955 μετονομάστηκε σε Δάφνη για να επανέλθει το όνομά το 2005 σε Καμίνια. Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με το Παλαιοχώρι και τη Μονή Ζερμπίτσης αποτελούν την κοινότητα Καμινίων, που υπάγεται στην Δημοτική Ενότητα Φαρίδος του Δήμου Σπάρτης ενώ σύμφωνα με την απογραφή 2021 απογράφηκαν 135 κάτοικοι. Οι απογραφές πληθυσμού μετά τον Β΄ Παγκόσμιο Πόλεμο είναι:

** απογράφηκε ως Δάφνη*

## Παραπομπές


Καμίνια
Καμίνια
Μάιλς Χέσον

Ο **Μάιλς Έντουαρντ Σίνκλερ Χέσον** (**Myles Edward Sinclair Hesson**, 5 Ιουνίου 1990) είναι επαγγελματίας Βρετανός καλαθοσφαιριστής που αγωνίζεται για τον ΑΟ Μυκόνου του Πρωταθλήματος Ελλάδας καθαλοσφαίρισης αντρών και την εθνική ομάδα της Μεγάλης Βρετανίας. Με την εθνική Μεγάλης Βρετανίας έχει αγωνιστεί σε 3 Ευρωμπάσκετ (του 2013, του 2022 και του 2025).

## Επαγγελματική Σταδιοδρομία

### Essex Pirates (2010-11)
Τη σεζόν 2010-11 αγωνίστηκε για τους Essex Pirates στην Αγγλία.

### Mersey Tigers (2011-12)
Τη σεζόν 2011-12 αγωνίστηκε για τους Mersey Tigers στην Αγγλία.

### Weißenhorn Youngstars (2012)
Στην αρχή της σεζόν 2012-13 αγωνίστηκε για τους Weißenhorn Youngstars στην 3η κατηγορία Γερμανίας.

### Ratiopharm Ulm (2013)
Για το υπόλοιπο της σεζόν 2012-13 αγωνίστηκε για την Ratiopharm Ulm στην Γερμανία.

### Gießen 46ers (2013-14)
Τη σεζόν 2013-14 αγωνίστηκε για τους Gießen 46ers στην 2η κατηγορία Γερμανίας.

### Eisbären Bremerhaven (2014-15)
Στις 26 Αυγούστου 2014 υπέγραψε με την γερμανική Eisbären Bremerhaven και αγωνίστηκε εκεί για όλη την σεζόν 2014-15.

### JDA Dijon (2015-16)
Τον Ιούνιο του 2015 υπέγραψε με την γαλλική JDA Dijon και αγωνίστηκε εκεί για όλη την σεζόν 2015-16.

### Gravelines-Dunkerque (2016-17)
Στις 5 Ιουνίου 2016 υπέγραψε με την γαλλική Gravelines-Dunkerque και αγωνίστηκε εκεί για όλη την σεζόν 2016-17.

### Nanterre 92 (2017-18)
Στις 15 Δεκεμβρίου 2017 υπέγραψε με την γαλλική Nanterre 92 και αγωνίστηκε εκεί για όλη την σεζόν 2017-18.

### Gravelines-Dunkerque (2018-19)
Στις 28 Ιουλίου 2018 επέστρεψε στην Gravelines-Dunkerque και αγωνίστηκε εκεί για όλη την σεζόν 2018-19.

### Élan Chalon (2019-21)
Στις 5 Νοεμβρίου 2019 υπέγραψε με την γαλλική Élan Chalon, για την οποία αγωνίστηκε μέχρι την σεζόν 2020-21.

### Saga Ballooners (2021-2022)
Την σεζόν 2021-22 αγωνίστηκε για την ιαπωνική Saga Ballooners.

### Kagawa Five Arrows (2022)
Στην αρχή της σεζόν 2022-23 αγωνίστηκε για την ιαπωνική Kagawa Five Arrows.

### Toyama Grouses (2023)
Στο δεύτερο μισό της σεζόν 2022-23 αγωνίστηκε για την ιαπωνική Toyama Grouses.

### Fuerza Regia de Monterrey (2024)
Το 2024 αγωνίστηκε για την μεξικάνικη Fuerza Regia de Monterrey.

### Neptunas Klaipeda (2024-25)
Στις 22 Δεκεμβρίου 2024 υπέγραψε για την Neptunas Klaipeda και αγωνίστηκε εκεί για το υπόλοιπο της σεζόν 2024-25.

### ΑΟ Μυκόνου (2025-Σήμερα)
Στις 29 Σεπτεμβρίου 2025 ανακοινώθηκε από τον ΑΟ Μυκόνου όπου αγωνίζεται μέχρι και σήμερα.
Ρομπέρτο Μπελλαρμίνο

Ο **Ρομπέρτο Φραντσέσκο Ρομόλο Μπελλαρμίνο** (, 4 Οκτωβρίου 1542 — 17 Σεπτεμβρίου 1621) ήταν Ιταλός Ιησουίτης Καρδινάλιος, που το 1930 ανακηρύχθηκε Άγιος της Ρωμαιοκαθολικής Εκκλησίας και έλαβε τον τίτλο του «Διδασκάλου της Εκκλησίας». Ο Μπελλαρμίνο ήταν μία από τις σημαντικότερες προσωπικότητες της Αντιμεταρρυθμίσεως.

Μορφωμένος, καθηγητής της Θεολογίας, έφθασε στο αξίωμα του Πρύτανη του Ρωμαϊκού Κολεγίου και το 1602 έγινε Αρχιεπίσκοπος Καπύης. Υπεστήριξε τις μεταρρυθμιστικές αποφάσεις της Council of Trent. Πολλοί τον θυμούνται για τον ρόλο του στις υποθέσεις του Τζορντάνο Μπρούνο, του Γαλιλαίου και του αδελφού Φουλγκέντσιο Μανφρέντι.

## Παραπομπές


## Πηγές
* Το λήμμα «Βελλαρμίνος Ροβέρτος» στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 213

Κατηγορία:Άγιοι της Ρωμαιοκαθολικής Εκκλησίας
Κατηγορία:Ιταλοί Ιησουίτες
Κατηγορία:Ιταλοί καρδινάλιοι
Κατηγορία:Ρωμαιοκαθολικοί αρχιεπίσκοποι
Αγγελική Βελλιανίτη

Η **Αγγελική Βελλιανίτη** (θαν. 1888) ήταν αδελφή του γνωστού οπλαρχηγού της Επαναστάσεως του 1821 Οδυσσέα Ανδρούτσου. Γεννήθηκε στην Πρέβεζα σε άγνωστο έτος και κατά τα πρώτα χρόνια της Ελληνικής Επανάστασης ακολουθούσε τον αδελφό της. Μετά τη δολοφονία του Ανδρούτσου, το 1825, η Αγγελική κατέφυγε με τη μητέρα της στους Παξούς, παντρεύτηκε τον Αναστάσιο Βελλιανίτη και από τότε αφιέρωσε τη ζωή της μέχρι τα βαθιά γεράματα σε φιλανθρωπικά έργα.

## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 215

Βελλιανιτη, Αγγελικη
Γκότφρηντ Βέμπερ

Ο **Γιάκομπ Γκότφρηντ Βέμπερ** (, 1η Μαρτίου 1779 — 21 Σεπτεμβρίου 1839) ήταν Γερμανός κλασικός συνθέτης του ρομαντισμού, θεωρητικός της μουσικής και νομικός.

Γεννήθηκε στην κωμόπολη Φράινσχαϊμ και είναι κυρίως γνωστός όχι για τις μουσικές συνθέσεις του, αλλά για το τετράτομο σύγγραμμά του *Versuch einer geordneten Theorie der Tonsetzkunst*, που σε άλλες γλώσσες μεταφράσθηκε απλώς ως «Θεωρία της μουσικής συνθέσεως» (εκδ. Schott, Μάιντς 1817-1821). Σε αυτό ο Βέμπερ εισήγαγε αρκετές έννοιες που έχουν πλέον καταστεί σημαντικές στη μελέτη της μουσικής θεωρίας. Το σύστημά του συμβολισμού με ρωμαϊκούς αριθμούς για τη μουσική ανάλυση χρησιμοποιείται ευρύτατα σήμερα, αν και με ορισμένες τροποποιήσεις.

## Παραπομπές


## Πηγές
* Το λήμμα «Βέκκερλιν Γεώργιος Ροδόλφος» στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 186

Κατηγορία:Γερμανοί συνθέτες κλασικής μουσικής
Μπελεβάλια

Η **μπελεβάλια** (λατινική-επιστημονική ονομασία *Bellevalia*) είναι γένος μονοκοτυλήδονων φυτών, που ανήκει στην οικογένεια του σπαραγγιού, τα ασπαραγοειδή. Περιγράφηκε για πρώτη φορά ως γένος το 1808. Το γένος περιλαμβάνει 81 είδη, που συναντώνται στη φύση στη Λεκάνη της Μεσογείου (βόρεια Αφρική, νότια Ευρώπη, δυτική Ασία), στον Καύκασο και προς την κεντρική Ασία, μέχρι το Ουζμπεκιστάν, το Τατζικιστάν και το Πακιστάν.

## Παραπομπές


## Πηγές
* Το λήμμα «βελλεβαλία» στη *Νέα Ελληνική Εγκυκλοπαίδεια* «Χάρη Πάτση», τόμος 8, σελ. 213

Κατηγορία:Ασπαραγοειδή
Βελλεϊάνειο δόγμα

Στο Ρωμαϊκό Δίκαιο με την ονομασία **Βελλεϊάνειο δόγμα** () είναι γνωστό ένα διάταγμα που εκδόθηκε από τη Ρωμαϊκή σύγκλητο το έτος 46 μ.Χ.. Με αυτό το διάταγμα απαγορευόταν στις γυναίκες η αναδοχή αλλότριου χρέους με οποιαδήποτε μορφή. Η ονομασία προήλθε από το όνομα του δεύτερου από τους υπάτους που το εισηγήθηκαν στη Σύγκλητο, του Vellaeus Tutor. Θεσπίσθηκε με την πρόθεση να προστατεύσει τις γυναίκες, οι οποίες κατά τη ρωμαϊκή αντίληψη ήταν επιπόλαιες ως προς την ανάληψη υποχρεώσεων. Μια δεύτερη εκδοχή υποστηρίζει ότι σκοπός του διατάγματος ήταν η προσπάθεια των Ρωμαίων να απομακρύνουν τη γυναίκα από τον κόσμο των συναλλαγών.

Ως προς τη μεταγενέστερη εξέλιξη του θέματος, Η Νεαρά 134 του Ιουστινιανού επέτρεψε την αναδοχή χρέους από γυναίκα σε ορισμένες περιπτώσεις και υπό ορισμένες προϋποθέσεις. Αμφότερα καταργήθηκαν στο νέο ελληνικό κράτος με τον Νόμο ΓΩΛΖ΄ του 1911. Ο νεότερος Αστικός Κώδικας, με τον ν. 3192/1955, προέβλεπε την πλήρη ισοτιμία ανδρών και γυναικών.

## Πηγές
* Το λήμμα «Βελλεϊάνειον δόγμα» στη *Νέα Ελληνική Εγκυκλοπαίδεια* «Χάρη Πάτση», τόμος 8, σσ. 213-214

Βελλειανειο δογμα
Γόλα Λακωνίας

Η **Γόλα** είναι σχεδόν ακατοίκητος οικισμός του Δήμου Σπάρτης στη Λακωνία και την Πελοπόννησο.

## Γενικά στοιχεία
Η Γόλα βρίσκενται στις ανατολικές πλαγιές του Ταϋγέτου, νότια από την κορυφή του Μύτικα, σε υψόμετρο 900 μέτρων ενώ απέχει περίπου 28 χιλιόμετρα νότια της Σπάρτης και 3 βορειοδυτικά από τους Γοράνους. Είναι γνωστή για το ιστορικό μοναστήρι της Παναγίας της Γόλας που βρίσκεται δυτικά του χωριού και ιδρύθηκε το 1632. Από εκεί ξεκινά μονοπάτι με κατεύθυνση βορειοδυτικά που καταλήγει στον βυζαντινό / μεσαιωνικό οικισμό Κουμουστά (η), ο οποίος άρχισε να εγκαταλείπεται μετά την πτώση του Μυστρά και ερήμωσε εντελώς λίγο πριν το τέλος του Εμφυλίου.  

Απογράφεται επίσημα, ως ξεχωριστός οικισμός για πρώτη φορά, το 2001 να απογράφεται στο τότε Τοπικό Διαμέρισμα Γοράνων του τότε δήμου Φαρίδος. Σύμφωνα με το πρόγραμμα «Καλλικράτης» και την τροποποίησή του Κλεισθένης Ι, μαζί με τους Γοράνους αποτελούν την κοινότητα Γοράνων, που υπάγεται στην Δημοτική Ενότητα Φάριδος του Δήμου Σπάρτης ενώ σύμφωνα με την απογραφή 2021 απογράφησαν 7 κάτοικοι, το 2011 δεν απογράφηκε κανείς και το 2001 ήταν 40.

## Εξωτερικοί σύνδεσμοι

* Ταΰγετος ~ Κουμουστά - Γόλα μονοπάτι Δ. Σπάρτης στο youtube.com.

## Παραπομπές


Γόλα
Γόλα
Γενικές εκλογές Τζαμάικας 2025

Στην Τζαμάικα διεξήχθησαν γενικές εκλογές στις 3 Σεπτεμβρίου 2025.

Στις εκλογές έλαβαν μέρος 189 υποψήφιοι, από τους οποίους οι 9 ήταν ανεξάρτητοι.
Η κυβέρνηση του εν ενεργεία Εργατικού Κόμματος της Τζαμάικα (JLP), με επικεφαλής τον πρωθυπουργό Άντριου Χόλνες, κέρδισε μια τρίτη συνεχή θητεία απέναντι στο αντιπολιτευόμενο Εθνικό Λαϊκό Κόμμα (PNP). Ωστόσο, το JLP έχασε 14 έδρες από το PNP, διατηρώντας παρ' όλα αυτά την πλειοψηφία. 

## Πλαίσιο
Η υπουργός Νομικών και Συνταγματικών Υποθέσεων Μάρλιν Μαλαχού Φόρτε δήλωσε ότι η Τζαμάικα θα προχωρούσε στη μετάβαση σε δημοκρατία πριν από τις επόμενες γενικές εκλογές. Τον Δεκέμβριο του 2024 κατατέθηκε νομοσχέδιο για τη μετάβαση σε δημοκρατία. Το νομοσχέδιο απαιτούσε έλεγχο από κοινές επιτροπές, ακολουθούμενο από κοινοβουλευτική ψηφοφορία και διεξαγωγή δημοψηφίσματος για την έγκριση της αλλαγής. Τον Μάρτιο του 2025 ανακοινώθηκε ότι δεν θα διεξαγόταν δημοψήφισμα πριν από τις γενικές εκλογές.

Διαγωνισμοί προεπιλογής υποψηφίων διεξήχθησαν τον Μάρτιο του 2025.

## Εκλογικό σύστημα
Τα 63 μέλη της Βουλής των Αντιπροσώπων εκλέγονται σε μονοεδρικές περιφέρειες με το σύστημα της απλής πλειοψηφίας (ο πρώτος εκλέγεται).
Ο αρχηγός του κόμματος που εξασφαλίζει την πλειοψηφική υποστήριξη στη Βουλή των Αντιπροσώπων καλείται από τον Γενικό Κυβερνήτη να σχηματίσει κυβέρνηση ως Πρωθυπουργός. Αντίθετα, ο αρχηγός της μεγαλύτερης ομάδας ή συνασπισμού που δεν είναι στην κυβέρνηση γίνεται ο Αρχηγός της Αντιπολίτευσης.

## Αποτελέσματα
Ο πρωθυπουργός Άντριου Χόλνες εξελέγη για τρίτη θητεία, αφού το κόμμα του, το JLP (Εργατικό Κόμμα της Τζαμάικα), κέρδισε 35 από τις 63 έδρες στο Κοινοβούλιο, ακολουθούμενο από το PNP (Εθνικό Λαϊκό Κόμμα) με 28 έδρες. 🇬🇷 
Ο Χόλνες δέχτηκε συγχαρητήρια από ξένους ηγέτες για τη νίκη του κόμματός του, συμπεριλαμβανομένου του πρωθυπουργού της Ινδίας Ναρέντρα Μόντι.
Το JLP (Εργατικό Κόμμα της Τζαμάικα) έχασε 14 έδρες από το PNP (Εθνικό Λαϊκό Κόμμα). Μεταξύ εκείνων που ηττήθηκαν ήταν ο υπουργός Επικρατείας στο Υπουργείο Τοπικής Αυτοδιοίκησης και Αγροτικής Ανάπτυξης, Χόμερ Ντέιβις.

## Παραπομπές


2025
Τζαμαικα
Γενικές εκλογές Αγίας Ελένης 2025

Οι γενικές εκλογές διεξήχθησαν στην Αγία Ελένη στις 3 Σεπτεμβρίου 2025.

## Εκλογικό σύστημα
Οι 12 έδρες του Νομοθετικού Συμβουλίου εκλέγονται με το σύστημα της ολικής πλειοψηφίας (plurality-at-large voting).

Οι ψηφοφόροι έχουν το δικαίωμα να ψηφίσουν έως και 12 υποψηφίους. Δεν υπάρχουν καταγεγραμμένα πολιτικά κόμματα, επομένως όλοι οι υποψήφιοι έθεσαν υποψηφιότητα ως ανεξάρτητοι.

Οι εκλογές εποπτεύτηκαν από ομάδα παρατηρητών της Κοινοβουλευτικής Ένωσης Κοινοπολιτείας, στην οποία συμμετείχε και ο υπουργός Βιομηχανικών Σχέσεων του Γιβραλτάρ, Λέσλι Μπράζον.

## Αποτελέσματα
Κάθε ψηφοφόρος μπορεί να ψηφίσει έως και δώδεκα διαφορετικούς υποψηφίους, γεγονός που ανεβάζει τον συνολικό αριθμό ψήφων πολύ πιο πάνω από τον αριθμό των εκλογέων. Ωστόσο, οι περισσότεροι ψηφοφόροι δεν χρησιμοποιούν το σύνολο των ψήφων που έχουν στη διάθεσή τους, και μερικές φορές ψηφίζουν μόνο έναν.

Οι βουλευτικές εκλογές του νησιού συγκαταλέγονται στις πιο διαφανείς ψηφοφορίες παγκοσμίως, καθώς η καταμέτρηση των ψηφοδελτίων μεταδίδεται ζωντανά από το ραδιόφωνο.

## Παραπομπές


2025
Αγια Ελενη
Βρετανικός ενωτισμός

Στο Ηνωμένο Βασίλειο, ο **ενωτισμός** είναι μια πολιτική στάση που ευνοεί τη συνεχή διατήρηση ενός ενιαίου βρετανικού κράτους, που εκτός από το κέντρο της Αγγλίας, θα πρέπει να εξακολουθεί να συμπεριλαμβάνει την Σκωτία, την Ουαλία και την Βόρεια Ιρλανδία. Όσοι υποστηρίζουν την ένωση αναφέρονται ως «Ενωτικοί» (Unionists).

Μια πτυχή του βρετανικού ενωτικού κινήματος συνδέεται με τον βρετανικό εθνικισμό, ο οποίος υποστηρίζει ότι οι Βρετανοί είναι ένα έθνος και προωθεί την πολιτιστική ενότητα των Βρετανών (αυτό παρόλα αυτά αναμειγνύει διαφορετικά έθνη). Παρόλα αυτά δεν είναι όλοι οι «ενωτικοί» Βρετανοί εθνικιστές. Από τα τέλη όμως του 20ού αιώνα, οι διαφορετικές απόψεις σχετικά με το συνταγματικό καθεστώς των χωρών εντός του Ηνωμένου Βασιλείου έχουν γίνει μεγαλύτερο ζήτημα στη Σκωτία, τη Βόρεια Ιρλανδία και στην Ουαλία.

## Πολιτικό-Κομματικό επίπεδο
Τα κύρια βρετανικά κόμματα που έχουν ως βάση την Αγγλία, δηλαδή οι Εργατικοί, οι Συντηρητικοί, οι Φιλελεύθεροι Δημοκράτες και οι Μεταρρυθμιστές είναι ενωτικά, με τους Φιλελεύθερους Δημοκράτες όμως να υποστηρίζουν μία ομοσπονδιακή ένωση που θα δίνει μεγαλύτερη αυτονομία στις επιμέρους χώρες. Από τα κόμματα με απήχηση στην Αγγλία, αντι-ενωτικό κόμμα είναι μόνο οι Πράσινοι οι οποίοι είναι υπέρ της εθνικής αυτοδιάθεσης των συνιστωσών-χωρών (εκτός από την Αγγλία το κόμμα δρα και στην Ουαλία). Στις χώρες για τις οποίες τίθεται το ερώτημα της ανεξαρτησίας, κατά του ενωτισμού και υπέρ των ανεξαρτησιών τίθενται το Εθνικό Κόμμα και οι Πράσινοι στην Σκωτία, το Κόμμα της Ουαλίας στην Ουαλία, καθώς και το Σιν Φέιν και οι Σοσιαλδημοκράτες-Εργατικοί στην Βόρεια Ιρλανδία.

## Παραπομπές


Ενωτισμος
Ενωτισμος
Σάντα Κλάρα (Καλιφόρνια)

Η **Σάντα Κλάρα** (αγγλικά: *Santa Clara*) είναι πόλη στην κομητεία Σάντα Κλάρα της Καλιφόρνια. Ο πληθυσμός της πόλης ήταν 127.647 κάτοικοι στην απογραφή του 2020, καθιστώντας την την όγδοη πιο πυκνοκατοικημένη πόλη στην περιοχή του κόλπου του Σαν Φρανσίσκο. Η πόλη ιδρύθηκε από τους Ισπανούς το 1777 με την ίδρυση της Ιεραποστολής Σάντα Κλάρα ντε Ασίς υπό την ηγεσία του Χουνίπερο Σέρα.

Η Σάντα Κλάρα βρίσκεται στο κέντρο της Σίλικον Βάλεϊ και φιλοξενεί τα κεντρικά γραφεία εταιρειών όπως η Intel, η Advanced Micro Devices (AMD) και η Nvidia. Η πόλη φιλοξενεί επίσης το Πανεπιστήμιο του Σάντα Κλάρα, το παλαιότερο ιδιωτικό πανεπιστήμιο στην Καλιφόρνια, το Στάδιο Levi's, την έδρα των Σαν Φρανσίσκο 49ερς του πρωταθλήματος NFL, και το πάρκο ψυχαγωγίας California's Great Adventure. Η Σάντα Κλάρα συνορεύει με το Σαν Χοσέ σχεδόν από κάθε πλευρά, εκτός από το Σάνιβεϊλ και το Κουπερτίνο στα δυτικά.

## Γεωγραφία
Η Σάντα Κλάρα αποστραγγίζεται από τρία εποχιακά ρυάκια, τα οποία εκβάλλουν όλα στο νότιο τμήμα του κόλπου του Σαν Φρανσίσκο. αυτοί οι κολπίσκοι είναι το Σαν Τόμας Ακίνο Κρικ, το Σαρατόγκα Κρικ και το Καλαμπάζας Κρικ.

Υπάρχουν ορισμένοι σημαντικοί βιολογικοί πόροι εντός της πόλης, συμπεριλαμβανομένου του οικοτόπου για την κουκουβάγια, ένα είδος ιδιαίτερης ανησυχίας στην Καλιφόρνια λόγω της μείωσης των οικοτόπων από την αστική ανάπτυξη κατά τα τέλη του 20ού αιώνα. Τα κογιότα έχουν επίσης γίνει ενεργοί στην περιοχή τα τελευταία χρόνια.

Σύμφωνα με το Γραφείο Απογραφής των ΗΠΑ, η πόλη καλύπτει έκταση 18,4 τετραγωνικών μιλίων (48 km2), η οποία αποτελείται εξ ολοκλήρου από γη.

## Παραπομπές


## Εξωτερικοί σύνδεσμοι
* 

Κατηγορία:Πόλεις της Καλιφόρνια
Κατηγορία:Πόλεις στην κομητεία Σάντα Κλάρα της Καλιφόρνια
Αννόνε Βένετο

Το **Αννόνε Βένετο** (, , ) είναι ιταλικός δήμος στη Μητροπολιτική Πόλη της Βενετίας, στην περιφέρεια του Βένετου.

## Παραπομπές


## Εξωτερικοί σύνδεσμοι
* 
*  

Κατηγορία:Δήμοι της Μητροπολιτικής Πόλεως της Βενετίας